UDTALELSE FRA KOMMISSIONEN i medfør af EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 2000/13/EF for så vidt angår angivelse af ingredienser i levnedsmidler OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2001/0199 (COD)

UDTALELSE FRA KOMMISSIONEN i medfør af EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 2000/13/EF for så vidt angår angivelse af ingredienser i levnedsmidler

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om ændringer, som Parlamentet foreslår ved andenbehandling. Kommissionen forelægger hermed sin udtalelse om Parlamentets ændringsforslag.

2. Baggrund

Forslag fremsendt til Europa-Parlamentet og Rådet (dokument KOM(2001) 433 endelig - 2001/0199 (COD)): // 6. september 2001

Udtalelse fra Det Europæiske Økonomiske og Sociale Udvalg: // 16. januar 2002

Udtalelse fra Europa-Parlamentet ved førstebehandlingen: // 11. juni 2002

Ændret forslag fremsendt til Europa-Parlamentet og Rådet (dokument KOM(2002) 464 endelig - 2001/0199 (COD)): // 3. september 2002

Vedtagelse af den fælles holdning: // 20. februar 2003

Europa-Parlamentets vedtagelse af indstilling ved anden behandlingen: // 2. juli 2003

3. Formålet med forslaget

Formålet med Kommissionens forslag er at gøre en langt mere omfattende mærkning, for så vidt angår ingredienser, der indgår i levnedsmidlers sammensætning, obligatorisk for at sikre forbrugerne bedre information og samtidig tage hensyn til allergiproblemer og nedsat tolerans over for levnedsmidler. Derfor ændres bestemmelserne om mærkning i direktiv 2000/13/EF på følgende punkter:

* I forslaget afskaffes undtagelse for så vidt angår mærkning af bestanddelene i sammensatte ingredienser, der udgør under 25 % af det endelige produkt, hvilket fastslår princippet om angivelse af samtlige ingredienser.

* I forslaget bibeholdes et begrænset antal undtagelser for nogle få sammensatte ingredienser anvendt i begrænset mængde.

* I forslaget etableres en liste over ingredienser, der er årsag til de fleste tilfælde af allergi eller nedsat tolerans over for levnedsmidler, og i forbindelse med hvilke der ikke er nogen undtagelser, hvad angår mærkning, heller ikke når ingredienserne findes i alkoholholdige drikkevarer.

* Forslaget indeholder en procedure for ajourføring af ovennævnte liste efter udtalelse fra Den Europæiske Fødevaresikkerhedsautoritet.

* Forslaget indeholder bestemmelser om, hvordan ingredienser, der anvendes i små mængder, angives, så producenterne lettere kan opfylde de indførte supplerende forpligtelser om mærkning.

4. Kommissionens udtalelse om Europa-Parlamentets ændringsforslag

Europa-Parlamentets ændringsforslag har til formål at komplettere teksten i artikel 1, punkt 1, litra f), i den fælles holdning, som vedrører opdateringen af listen over ingredienser, der er årsag til allergi eller nedsat tolerans over for levnedsmidler.

Med forslaget udarbejdes en procedure med henblik på at kunne informere Kommissionen om igangværende undersøgelser, som har til formål at fastslå hvilke ingredienser og stoffer, som hidrører fra allergifremkaldende ingredienser, der under visse omstændigheder ikke længere kan fremkalde allergiske reaktioner. På baggrund af disse oplysninger udarbejder Kommissionen en liste over ingredienser og stoffer efter høring af Den Europæiske Fødevaresikkerhedsautoritet. Ingredienser eller stoffer, der optræder på denne liste, udelukkes fra listen i bilaget til den fælles holdning, og underkastes derfor ikke den obligatoriske mærkning, indtil der foreligger en endelig beslutning, som træffes efter samråd med Den Europæiske Fødevaresikkerhedsautoritet. Beslutningen skal træffes senest fire år efter direktivets ikrafttrædelse.

Kommissionen stiller sig positivt til ændringsforslaget, som giver mulighed for en mærkningsform, der er tilpasset de reelle risici for allergiske reaktioner ved visse ingredienser og stoffer, som hidrører fra ingredienser, der kan fremkalde allergier eller intolerans over levnedsmidler.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som angivet ovenfor.